‘Krone 4’: ŉ ‘Moewiese saamsing-jol’Krone in 2016 (Foto: Facebook) Konsertgangers kan solank gereed maak vir dié musiekkonsert van die jaar. Só sê Niel Schoombee, regisseur van Krone 4, oor dié gewilde konsert wat binnekort weer op die Carnival City-verhoog in Brakpan te sien gaan wees. “Ná twee uitverkoopte Krone 3-konserte verlede jaar by Carnival City kan aanhangers van dié konsertreeks uitsien na nóg ’n groter moewiese saamsing-jol,” sê Schoombee. ŉ Ekstra konsert is vanjaar by die reeks gevoeg. Krone 4 is op Vrydag 28 Julie, Saterdag 29 Julie en Sondag 30 Julie in Carnival City se Big Top Arena te sien. Kunstenaars soos Deon Groot, Elandré Schwartz en Die Lieflinge is van die nuwe gesigte wat by bekendes soos Kurt Darren, Manie Jackson, Snotkop, Nicholis Louw, Adam Tas, Brendan Peyper, Ray Dylan, Andriëtte Norman, Elizma Theron, Liezel Pieters, Juanita du Plessis, Refentse en Ricus Nel gaan aansluit. Meer as 110 treffers sal tydens die konsert op die verhoog gehoor kan word. “Die gehoor kan na hartelus saamsing en die partytjie is groter en lekkerder as ooit vantevore – met musiek van Laurika Rauch se tydlose ‘Stille waters’ tot ons hedendaagse treffers,” sê Schoombee. Kaartjies vir die Krone 4-konserte is beskikbaar by Computicket of enige Checkers/Shoprite en House & Home-winkel. Vir meer inligting, besoek Krone Fans op Facebook.